Civita slapp denne uken et notat forfattet av rådgiver Eirik Løkke, som slår fast at 36 prosent av de som kommer inn på Stortinget vil ha bakgrunn fra interesseorganisasjoner eller politikken. Beregningene bygger på tall fra Pollofpolls.no.

36 prosent vil altså være profesjonelle politikere og meningsdannere, populært kalt «broilere». Begrepet, som egentlig viser til hurtigvoksende kylling beregnet for kjøttproduksjon, brukes tidvis nedsettende om en politiker med lite erfaring fra vanlig arbeidsliv.

De siste åtte årene har det vært en klar økning, slår Civita-notatet fast. På stortinget i 2005-2009 hadde 24 prosent på Stortinget bakgrunn fra interesseorganisasjoner eller politikken, mens tallet var 35 prosent 2013-2017. Ifølge Civita blir det omtrent like mange med broilerbakgrunn i 2017-2021, 36 prosent av representantene vil ha en slik bakgrunn.